ΟΔΗΓΙΑ 93/17/ΕΟΚ ΤΗΣ ΕΠΙΤΡΟΠΗΣ της 30ής Μαρτίου 1993 περί καθορισμού των κοινοτικών κλάσεων βασικών σπόρων γεωμήλων, των προϋποθέσεων και του χαρακτηρισμού που ισχύουν για τις κλάσεις αυτές

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 66/403/ΕΟΚ του Συμβουλίου της 14ης Ιουνίου 1966 περί εμπορίας σπόρων γεωμήλων προς φύτευση (1), όπως τροποποιήθηκε τελευταία από την οδηγία 93/3/ΕΟΚ της Επιτροπής (2), και ιδίως το άρθρο 3 παράγραφος 3,

Εκτιμώντας:

ότι προκειμένου να εφαρμοσθούν, σε ένα χώρο χωρίς εσωτερικά σύνορα, όπου διασφαλίζεται η ελεύθερη κυκλοφορία των αγαθών σύμφωνα με τις διατάξεις της συνθήκης, οι διατάξεις της οδηγίας 66/403/ΕΟΚ όσον αφορά την εμπορία, στο σύνολο ή σε μέρος του εδάφους ενός ή περισσοτέρων κρατών μελών, σπόρων γεωμήλων που πληρούν αυστηρότερες προϋποθέσεις από τις προβλεπόμενες στα παραρτήματα Ι και ΙΙ της εν λόγω οδηγίας, είναι σκόπιμο να καθοριστούν οι κοινοτικές κλάσεις βασικών σπόρων γεωμήλων, καθώς και οι προϋποθέσεις και χαρακτηρισμοί που ισχύουν για τις κλάσεις αυτές-

ότι τα μέτρα που προβλέπονται στην παρούσα οδηγία είναι σύμφωνα με την γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

1. Καθορίζονται κοινοτικές κλάσεις βασικών σπόρων γεωμήλων. Σπόροι γεωμήλων επιλέξιμοι για τις κλάσεις αυτές είναι εκείνοι οι οποίοι πληρούν τις προϋποθέσεις για επίσημη πιστοποίηση ως "βασικοί σπόροι γεωμήλων" κατά την έννοια του άρθρου 2 παράγραφος 1 σημείο Α της οδηγίας 66/403/ΕΟΚ, ανταποκρίνονται στις προϋποθέσεις της παραγράφου 2 του παρόντος άρθρου και έχει διαπιστωθεί με επίσημη εξέταση ότι ανταποκρίνονται στις εν λόγω προϋποθέσεις.

2. Οι προϋποθέσεις που αναφέρονται στην παράγραφο 1 είναι οι ακόλουθες:

α) οι φυτοϋγειονομικές προϋποθέσεις που καθορίζονται στις οδηγίες:

- 69/464/ΕΟΚ του Συμβουλίου (3),

- 69/465/ΕΟΚ του Συμβουλίου (4),

- 77/93/ΕΟΚ του Συμβουλίου (5),

- 80/665/ΕΟΚ του Συμβουλίου (6)-

β) οι σπόροι γεωμήλων πρέπει να προέρχονται από υλικό το οποίο ανταποκρίνεται στις προϋποθέσεις που καθορίζονται στο παράρτημα Ι και να ανταποκρίνονται στις πρόσθετες ή αυστηρότερες προϋποθέσεις που καθορίζονται στο παράρτημα ΙΙ.

Άρθρο 2

1. Ο χαρακτηρισμός των κοινοτικών κλάσεων βασικών σπόρων γεωμήλων είναι:

α) είτε "κλάση ΕΟΚ 1" στην περίπτωση που πληρούνται οι προϋποθέσεις που καθορίζονται στο παράρτημα Ι εκτός του σημείου 3.3 στοιχείο β) και στο παράρτημα ΙΙ σημείο 1-

β) είτε "κλάση ΕΟΚ 2" στην περίπτωση που πληρούνται οι προϋποθέσεις που καθορίζονται στο παράρτημα Ι εκτός του σημείου 3.3 στοιχείο α) και στο παράρτημα ΙΙ σημείο 2-

γ) είτε "κλάση ΕΟΚ 3" στην περίπτωση που πληρούνται οι προϋποθέσεις που καθορίζονται στο παράρτημα Ι εκτός του σημείου 3.3 στοιχείο α) και στο παράρτημα ΙΙ σημείο 3.

Ο χαρακτηρισμός αναγράφεται στην επίσημη ετικέτα που προβλέπεται στο παράρτημα ΙΙΙ της οδηγίας 66/403/ΕΟΚ, υπό το λήμμα "κλάση".

2. Τα κράτη μέλη ενημερώνουν την Επιτροπή ως προς την έκταση εφαρμογής των αντίστοιχων κοινοτικών κλάσεων κατά την πιστοποίηση της δικής τους παραγωγής.

Άρθρο 3

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία πριν από την ημερομηνία που προβλέπεται για τη θέση σε εφαρμογή της οδηγίας 91/683/ΕΟΚ του Συμβουλίου (7). Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής αποφασίζεται από τα κράτη μέλη.

2. Τα κράτη μέλη διαβιβάζουν στην Επιτροπή το κείμενο των ουσιωδών διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 30 Μαρτίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. 125 της 11. 7. 1966, σ. 2320/66.

(2) ΕΕ αριθ. L 54 της 5. 3. 1993, σ. 21.

(3) ΕΕ αριθ. L 323 της 24. 12. 1969, σ. 1.

(4) ΕΕ αριθ. L 323 της 24. 12. 1969, σ. 3.

(5) ΕΕ αριθ. L 26 της 31. 1. 1977, σ. 20.

(6) ΕΕ αριθ. L 180 της 14. 7. 1980, σ. 30.

(7) ΕΕ αριθ. L 376 της 31. 12. 1991, σ. 29.

ΠΑΡΑΡΤΗΜΑ I

ΠΡΟΫΠΟΘΕΣΕΙΣ ΠΟΥ ΠΡΕΠΕΙ ΝΑ ΠΛΗΡΟΙ ΤΟ ΥΛΙΚΟ ΑΠΟ ΤΟ ΟΠΟΙΟ ΠΡΟΕΡΧΟΝΤΑΙ ΟΙ ΚΟΙΝΟΤΙΚΕΣ ΚΛΑΣΕΙΣ ΒΑΣΙΚΩΝ ΣΠΟΡΩΝ ΓΕΩΜΗΛΩΝ 1. Όπου χρησιμοποιούνται μέθοδοι μικροπολλαπλασιασμού, συμπεριλαμβανομένης της τεχνικής του μεριστήματος:

1.1. ο μητρικός κόνδυλος πρέπει να είναι απαλλαγμένος από τους κάτωθι επιβλαβείς οργανισμούς:

α) Erwinia carotovora var. atroseptica-

β) Erwinia chrysanthemi-

γ) Ιός που προκαλεί το καρούλιασμα των φύλλων των γεωμήλων-

δ) Ιός των γεωμήλων Α-

ε) Ιός των γεωμήλων Μ-

στ) Ιός των γεωμήλων S-

ζ) Ιός των γεωμήλων Χ-

η) Ιός των γεωμήλων Y.

Η πλήρωση των ανωτέρω προϋποθέσεων διαπιστώνεται με επίσημη δοκιμασία ή δοκιμασία υπό επίσημη εποπτεία σύμφωνα με τις κατάλληλες μεθόδους-

1.2. το υλικό που πολλαπλασιάζεται in vitro και προέρχεται από τον μητρικό κόνδυλο πρέπει να συμμορφώνεται με τις προϋποθέσεις του ανωτέρω σημείου 1.1. Εντούτοις, οι απαιτήσεις για υποχρεωτική επίσημη δοκιμασία ή δοκιμασία υπό επίσημη εποπτεία δεν έχουν εφαρμογή.

2. Όπου χρησιμοποιείται η μέθοδος κλωνικής επιλογής, το αρχικό φυτό και οι κόνδυλοι που προέρχονται άμεσα από αυτό πρέπει:

2.1. να είναι απαλλαγμένα από τους επιβλαβείς οργανισμούς που απαριθμούνται ανωτέρω στο σημείο 1.1. Η πλήρωση των προϋποθέσεων από το στοιχείο γ) έως το στοιχείο η) διαπιστώνεται με επίσημη δοκιμασία ή δοκιμασία υπό επίσημη εποπτεία σύμφωνα με τις κατάλληλες μεθόδους-

2.2. να έχουν αναπτυχθεί σε καλλιέργεια η οποία ανταποκρίνεται στις απαιτήσεις του κατωτέρω σημείου 3.

3. Οι καλλιέργειες πρέπει:

3.1. να γίνονται σε έδαφος όπου έχουν παρέλθει τουλάχιστον τρία έτη από την τελευταία καλλιέργεια γεωμήλων-

3.2. να είναι απομονωμένες από καλλιέργειες κατώτερου καθεστώτος με επαρκή για την απομόνωση απόσταση. Η πλήρωση της απαίτησης αυτής ελέγχεται με επίσημο καλλιεργητικό έλεγχο-

3.3. όσον αφορά την μελάνωση:

α) να είναι απαλλαγμένες από μελάνωση στην περίπτωση της "κλάσης ΕΟΚ 1"

ή

β) να περιέχουν σε ποσοστό κατώτερο από 0,25 % φυτά προσβεβλημένα από μελάνωση στην περίπτωση της "κλάσης ΕΟΚ 2" και της "κλάσης ΕΟΚ 3".

Η πλήρωση της προϋπόθεσης αυτής ελέγχεται με επίσημο καλλιεργητικό έλεγχο-

3.4. να περιέχουν σε ποσοστό κατώτερο από 0,1 % φυτά που παρουσιάζουν συμπτώματα μόλυνσης από ιούς. Η πλήρωση της προϋπόθεσης αυτής ελέγχεται με επίσημο καλλιεργητικό έλεγχο ο οποίος συμπληρώνεται, σε περίπτωση αμφιβολίας, με εργαστηριακές δοκιμασίες των φύλλων σύμφωνα με τις κατάλληλες μεθόδους-

3.5. όπου προβλέπεται επίσημος καλλιεργητικός έλεγχος, να υποβάλλονται σε δύο τουλάχιστον επισήμους καλλιεργητικούς ελέγχους-

3.6. να υπόκεινται στο χαμηλότερο δυνατό όριο όσον αφορά το μέγιστο αριθμό πολλαπλασιασμών, λαμβανομένων υπόψη των συνθηκών παραγωγής.

ΠΑΡΑΡΤΗΜΑ II

ΠΡΟΣΘΕΤΕΣ Ή ΑΥΣΤΗΡΟΤΕΡΕΣ ΠΡΟΫΠΟΘΕΣΕΙΣ ΠΟΥ ΠΡΕΠΕΙ ΝΑ ΠΛΗΡΟΥΝ Η ΚΑΛΛΙΕΡΓΕΙΑ ΚΑΙ ΟΙ ΜΕΡΙΔΕΣ ΤΩΝ ΚΟΙΝΟΤΙΚΩΝ ΚΛΑΣΕΩΝ ΒΑΣΙΚΩΝ ΣΠΟΡΩΝ ΓΕΩΜΗΛΩΝ 1. "Κλάση ΕΟΚ 1"

1.1. Η καλλιέργεια πρέπει:

1.1.1. να γίνεται σε έδαφος όπου έχουν παρέλθει τουλάχιστον τρία έτη από την τελευταία καλλιέργεια γεωμήλων-

1.1.2. να είναι απαλλαγμένη από φυτά προσβεβλημένα από μελάνωση. Η πλήρωση της προϋπόθεσης αυτής ελέγχεται με επίσημο καλλιεργητικό έλεγχο-

1.1.3. να περιέχει σε ποσοστό κατώτερο από 0,5 % φυτά που παρουσιάζουν συμπτώματα μόλυνσης από ιούς. Η πλήρωση της προϋπόθεσης αυτής ελέγχεται με επίσημο καλλιεργητικό έλεγχο ο οποίος συμπληρώνεται, σε περίπτωση αμφιβολίας, με εργαστηριακές δοκιμασίες των φύλλων σύμφωνα με τις κατάλληλες μεθόδους-

1.1.4. όπου προβλέπεται επίσημος καλλιεργητικός έλεγχος, να υποβάλλεται σε δύο τουλάχιστον επισήμους καλλιεργητικούς ελέγχους-

1.1.5. να υπόκειται στο χαμηλότερο δυνατό όριο όσον αφορά τον μέγιστο αριθμό πολλαπλασιασμών, λαμβανομένων υπόψη των συνθηκών παραγωγής.

1.2. Οι μερίδες δεν πρέπει:

1.2.1. να περιέχουν σε ποσοστό μεγαλύτερο από 1 % του βάρους τους χώμα και ξένα σώματα. Η πλήρωση της προϋπόθεσης αυτής ελέγχεται με επίσημη εξέταση-

1.2.2. να περιέχουν σε ποσοστό μεγαλύτερο από 0,5 % του βάρους τους κονδύλους προσβεβλημένους από ξηρά ή υγρά σήψη. Η πλήρωση της προϋπόθεσης αυτής ελέγχεται με επίσημη εξέταση.

2. "Κλάση ΕΟΚ 2"

Εφαρμόζονται οι προϋποθέσεις που καθορίζονται στο σημείο 1, με εξαίρεση το σημείο 1.1.2. Το όριο των προσβεβλημένων από μελάνωση φυτών δεν υπερβαίνει το 0,5 %.

3. "Κλάση ΕΟΚ 3"

Εφαρμόζονται οι προϋποθέσεις που καθορίζονται στο σημείο 1, με εξαίρεση τα σημεία 1.1.2 και 1.1.3.

Το όριο των προσβεβλημένων από μελάνωση φυτών δεν υπερβαίνει το 1 %. Το όριο των φυτών που παρουσιάζουν συμπτώματα προσβολής από ιούς δεν υπερβαίνει το 1 %.